A TANÁCS 15/2008/EK RENDELETE
(2007. december 20.)
a 2100/94/EK rendeletnek a közösségi növényfajta-oltalmi bejelentés benyújtására való jogosultság tekintetében történő módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 308. cikkére,
tekintettel a Bizottság javaslatára,
tekintettel az Európai Parlament véleményére,
mivel:
(1)
A közösségi növényfajta-oltalmi jogokról szóló, 1994. július 27-i 2100/94/EK tanácsi rendelet (1) a növényfajta-oltalomra vonatkozóan olyan közösségi szabályozást vezetett be, amely lehetővé tette az egész közösségben érvényes közösségi növényfajta-oltalmi jog megadását.
(2)
A kereskedelem megkönnyítése érdekében szükség van a növényfajta-oltalmi jog egyszerűbb megszerzésére. A növényfajta-oltalmi jog bejelentésének benyújtására való jogosultságra vonatkozó feltételeket emiatt egyszerűsíteni kell, és valamennyi bejelentőre vonatkozó, egységes bejelentési rendszert kell létrehozni.
(3)
Ezért a 2100/94/EK rendeletet ennek megfelelően módosítani kell,
ELFOGADTA EZT A RENDELETET:
1. cikk
A 2100/94/EK rendelet a következőképpen módosul:
1.
A 12. cikk helyébe a következő szöveg lép:
„12. cikk
A közösségi növényfajta-oltalmi bejelentés benyújtására való jogosultság
Közösségi növényfajta-oltalmi bejelentést bármely természetes vagy jogi személy, illetőleg a rá vonatkozó jogszabályok által jogi személynek minősülő szervezet benyújthat.
A bejelentést két vagy több ilyen személy közösen is benyújthatja.”
2.
A 41. cikk (2) bekezdésében a „12. cikk (1) bekezdésének b) pontja” szavakat el kell hagyni.
3.
Az 52. cikk (4) bekezdésének helyébe a következő szöveg lép:
„(4) A (2) és (3) bekezdés rendelkezéseit kell alkalmazni az olyan korábbi bejelentésekre is, amelyeket másik államban nyújtottak be.”
2. cikk
Ez a rendelet az Európai Unió Hivatalos Lapjában történő kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. december 20-án.